15 Badisa ba ba tshwanang le moaposetoloi Petere, Johane, le Paulo e ne e le maloko a setlhopha se Jesu a neng a se bitsa “motlhanka yo o boikanyego le yo o botlhale.” Setlhopha seno sa motlhanka se bopiwa ke bomonnawe Jesu ba ba tloditsweng ka moya ba ba mo lefatsheng, ba ba nang le tsholofelo ya go busa mmogo le Keresete kwa legodimong. (Tshenolo 5:9, 10) Mo metlheng eno ya bofelo ya tsamaiso eno ya dilo, palo ya bomonnawe Keresete ba ba sa ntseng ba le mo lefatsheng e fokotsegile thata, jaaka go ne go ka lebelelwa. Le fa go ntse jalo, tiro e Jesu a ba e neileng gore ba e dire—ya go rera dikgang tse di molemo tsa Bogosi pele bokhutlo bo tla—yone e godile go feta le fa e le leng pele. Mme go ntse go le jalo, setlhopha seno sa motlhanka se atlegile fela thata mo tirong eno! Ka ntlha yang? Go ya bokgakaleng jo bo rileng, ke ka gonne ba ile ba thapisa ba “dinku tse dingwe” gore ba ba thuse mo tirong eno ya go rera le go ruta. (Johane 10:16; Mathaio 24:14; 25:40) Gompieno jaana bogolo jwa tiro eno e dirwa ke setlhopha seno se se ikanyegang sa dinku tse dingwe.